钦定古今图书集成/明伦汇编/官常典/第776卷 > 寿良 〈子绍继 张征 费缉〉
## 钦定古今图书集成/明伦汇编/官常典/第776卷 > 寿良 〈子绍继 张征 费缉〉

按《华阳国志》，“良字文淑，蜀郡成都人也。父祖二世犍
为太守。良少与犍为张征、费缉并知名。治《春秋》三传，
贯通五经。澡身贞素。州从事、散骑黄门侍郎，大同郡
主簿，上计吏，察孝廉，不就。州辟主簿，治中、别驾举才
行，刺史皇甫晏贡之三司，遂辟太宰，除霸城令、始平
太守，治政著称。从扶风转秦国内史。文立卒后，温令”
李宓表武帝言：“二州人士零颓，才彦凌迟，无复厕豫，
纲纪后进，慰宁遐外者。良公朝英，特二州之望，宜见超擢。”

子绍继立，后帝征为黄门侍郎，兼二州都给事中、梁
州刺史，迁散骑常侍、大长秋。卒，葬洛北邙山。

征，字建兴，张翼子也。笃志好学，官至广汉太守。
缉字文平，清检有治干，举秀才，历城令，涪陵太守，迁
谯内史。